***Izazovi u odgojno-obrazovnom radu s djecom izloženom riziku socijalne isključenosti***

*DV Milana Sachsa – primjeri dobre prakse*

Multikulturalnost kao fenomen kulturne različitosti i tolerancije jedna je od važnih karakteristika Dječjeg vrtića Milana Sachsa. U radu s djecom, polazišna točka nam je da su sva djeca jednaka bez obzira na individualne različitosti. Kroz odgojno-obrazovni proces prenosimo djeci vrijednosti multikulturalnog društva. Učenje tolerancije, etike, uvažavanje svoje i tuđe tradicije i kulture, odvija se u svakodnevnoj interakciji koja djeci nudi primjer međusobnog uvažavanja i prihvaćanja te predstavlja sliku demokratskog društva. Prvi zadaci u susretu s djecom i roditeljima migrantima su nam: identificirati poteškoće s kojima se odgojitelji susreću u svakodnevnom odgojno-obrazovnom radu s djecom i suradnji s roditeljima, kroz edukacije i razmjenu iskustva usvojiti nove kompetencije za rad s djecom migrantima, upoznati oblike podrške institucija nadležnih za odgoj i obrazovanje te postići kvalitetnu i pozitivnu suradnju s roditeljima djece migranata.

Osim djece azilanata i djece nacionalnih manjina, kao djecu izloženu riziku socijalne isključenosti prepoznali smo i djecu roditelja niskog socio-ekonomskog statusa, djecu s TUR i djecu s učestalim nepoželjnim ponašanjima. Teškoće s kojima se najčešće susreću su otežana socijalizacija u odgojno-obrazovnoj skupini i izvan vrtića tj. odbijanje, stigmatiziranje, socijalno izoliranje od druge djece i njihovih roditelja, što ima vrlo negativan utjecaj na socioemocionalni razvoj djeteta. Kako bismo smanjili navedene teškoće te djeci olakšali integraciju i proces socijalizacije u skupini, svake pedagoške godine provodimo projekte s ciljem razvijanja empatije i prihvaćanja različitosti kod djece. Dobrobiti za dijete iz provedenih projekata višestruke su, pri čemu bismo istaknuli razvoj spoznaje o sebi i drugima, načinima ponašanja dobrih prijatelja, usvajanje socijalnih vještina, prihvaćanje različitih od sebe te ravnopravno uključivanje u aktivnosti i igru u svakodnevnom odgojno-obrazovnom procesu.

dr.sc. Gordana Lešin, ravnateljica

Ivana Popek, mag.paed.

Edina Čaušević, mag.praesc.educ.