**Program Odgoj za humanost od malih nogu**

Program Odgoj za humanost od malih nogu omogućava djeci rane i predškolske dobi stjecanje znanja, vještina, vrijednosti i stavova za humaniji, zdraviji i sigurniji život. Program se sastoji od četiri dijela: Humane vrednote, Prevencija trgovanja ljudima, Zaštita zdravlja i Priprema za izvanredne situacije. Osim edukacije za odgojitelje i stručne suradnike, održavaju se i intenzivne edukacije za volontere koji mogu provoditi program u svojim Gradskim društvima Crvenog križa i na taj način obuhvatiti djecu koja su izvan odgojno-obrazovnog sustava te inače nisu u prilici sudjelovati u aktivnostima dostupnima djeci obuhvaćenim sustavom. Također, u suradnji i uz pristanak odgojno-obrazovnih institucija za djecu rane i predškolske dobi volonteri program mogu provoditi i u vrtićima te time doprinijeti naporima institucija u odgoju i obrazovanju djece za humaniji, zdraviji i sigurniji život pružajući im podršku u njihovom radu.

**Migracije i integracija osoba pod međunarodnom zaštitom**

Cilj edukacije je steći osnovna znanja o migracijama i međunarodnoj zaštiti. Obzirom da osobe pod međunarodnom zaštitom imaju pravo na obrazovanje pod istim uvjetima kao i hrvatski državljani kroz predavanje će se upoznati i pripremiti stručne djelatnike u odgojno obrazovnom sustavu na rad s osobama pod međunarodnom zaštitom. Svrha edukacije je uočiti i osvijestiti obrazovne i kulturne poteškoće s kojima se susreću djeca migranti, ali i stručni djelatnici, usvojiti nove kompetencije za rad, povezati se i razmijeniti iskustva u dosadašnjem radu, te dobiti informaciju o ulozi Hrvatskog Crvenog križa u radu s migrantima i obrazovnim institucijama.

**Program Moja sretna obitelj pri Općinskom društvu Crvenog križa Darda.**

Program Moja sretna obitelj provodi se pri Općinskom društvu Crvenog križa Darda. Nastao je kao odgovor na potrebe roditelja u lokalnoj zajednici. Korisnička skupina su obitelji djece s teškoćama u razvoju. Osnovne aktivnosti programa su grupe potpore za roditelje, te organizirana igra u igraonici za djecu. Program se provodi treću godinu za redom i trenutno se razvija u smjeru registracije provoditelja za pružanje socijalnih usluga u smislu Zakona o socijalnoj skrbi kako bi se podigla razina kvalitete usluge i osigurao kontinuitet u pružanju usluga kroz trajniji oblik financiranja. Usluge iz ovog programa predstavljaju indirektnu podršku odgojno-obrazovnim radnicima jer su proširenje usluga za obitelji u potrebi. Roditelji dobivaju prostor za razgovor sa stručnom osobom i međusobno upoznavanje kao i pružanje potpore jedni drugima, dok djeca imaju priliku za igru sa drugom djecom (ne samo djecom s teškoćama) u sigurnom okruženju.

**Rad Gradskog društva Crvenog križa Čakovec s romskom nacionalnom manjinom**

GDCK Čakovec doprinosi ublažavanju socijalne isključenosti romskog stanovništva s područja Međimurske županije u sklopu svojih socijalno-humanitarnih programa. Pri GDCK Čakovec uspostavljen je „Mobilni tim za podršku obiteljima u Međimurskoj županiji“ čiju uslugu psihosocijalne podrške, odgojno-obrazovne podrške i uslugu savjetovanja i informiranja roditelja i djece trenutno prima 123 korisnika. Projektom „Mala velika srca“ obuhvaćeno je 53 djece iz predškole OŠ Orehovica u sklopu kojeg se provodi program „Odgoj za humanost od malih nogu“ u integriranim skupinama s djecom romske nacionalnosti. Nadalje, GDCK Čakovec u sklopu svojih aktivnosti pruža i psiho-socio-pedagošku podršku mladim udomljenim Romima kako bi ih se osnažilo i pripremilo na izlazak iz udomiteljskih obitelji.